དེ་ནས་ཡང་ལྷ་ཆེན་དབང་ཕྱུག་གི་བློན་པོ་པྲ་ཧ་སྡེ་ཡིས།ངའི་དངོས་གྲུབ་བླང་ན་མི་འདོད་དམ་ཞེས་སྨྲས་པར།འཇིག་རྟེན་གྱི་གཙོ་བོ་ལྷ་ཆེན་དབང་ཕྱུག་གི་དངོས་གྲུབ་འདོད་པ་ལས།ངན་པ་སྤྲེའུ་དང་འདྲ་བའི་དངོས་གྲུབ་མི་འདོད་ཅེས་སྨྲས་པས།པྲ་ཧ་སྡེ་ཁྲོས་ཏེ་ངས་ཀྱང་ཁྱོད་རྣམས་ལ་ཕན་འདོགས་པར་བསམས་ནས་དངོས་གྲུབ་སྦྱིན་འདོད་པ་ཡིན་པས།དངོས་གྲུབ་མི་འདོད་ན་མི་འདོད་ཅེས་བརྗོད་པས་ཆོག་མོད།ངན་པ་སྤྲེའུ་དང་འདྲ་བ་ཞེས་སྐྱོན་བརྗོད་བྱ་ཅི་དགོས།ཁྱོད་ནམ་ཞིག་ན་སྤྲེའུ་ཡིས་བརླག་པར་གྱུར་ཅིག་ཅེས་དམོད་པ་བོར་བས།མཐར་བཙུན་མོ་སི་ཏ་རྩོད་གཞི་རུ་གྱུར་ཏེ་གཡུལ་འགྱེད་བྱས་ཤིང་།སྤྲེའུ་ཧ་ནུ་མན་གཙོ་བྱས་པའི་སྤྲེའུའི་དཔུང་ཆེན་པོའི་རྒྱབ་རོགས་ལ་བརྟེན་ནས་སྲིན་པོའི་སྡེ་ཚན་བརླག་པར་བྱས་པ་དང་།རྒྱལ་པོ་རཱ་མ་ཎའི་བཙུན་མོ་དམ་པ་སི་ཏས།བདག་མ་འཐད་ན།སྐྱེས་བུ་སུས་བདག་ལ་རེག་པ་ཙམ་གྱིས་འཚིག་པར་གྱུར་ཅིག་ཅེས་དམོད་པ་བོར་བས།སི་ཏ་རང་ཉིད་མ་འཐད་ན།སུས་རེག་ན་འཚིག་པར་འགྱུར་བ་དང་།རྒྱལ་པོ་རཱ་མ་ཎའི་ནུ་བོ་ལག་ཤ་ན་ཡིས།བདག་གི་སེམས་ལ་དྲན་པ་གཡོ་སྒྱུ་མེད་པ་ཡང་དག་པ་ཡིན་ན།ནམ་ཞིག་ན་ཁྱེད་བཟའ་ཟླ་གཉིས་འཁོན་པར་གྱུར་ཅིག་ཅེས་དམོད་པ་བོར་བས།ལི་ཙ་བྱིད་ཀྱི་ཆུང་མ་འཕྱོན་མ་ཞིག་གི་ཁ་ལ་ཉན་ནས་རྒྱལ་པོ་རཱ་མ་ཎ་དང་བཙུན་མོ་སི་ཏ་གཉིས་བཟའ་འཁོན་བྱུང་ཚུལ་སོགས་དམོད་མོའི་མཐུ་ནུས་གསལ་བོར་བརྗོད་ཡོད།རིག་བྱེད་གཏམ་རྒྱུད་བདམས་བསྒྲིགསལས།སྔོན་དབང་ཕྱུག་གི་ཆུང་མ་གཉིས་པ་གངྒཱ་མ་ལ་བུ་སྐྱེས་པའི་ཚེ་ཨུ་མས་ཁྱོད་ལ་བུ་སྐྱེས་པ་ཇི་འདྲ་རེད།བདག་ལ་སྟོན་ཅིག་ཅེས་པར།གངྒཱ་མས་བུ་སྟོན་མ་འདོད་པར་ངའི་བུ་ལ་མགོ་མེད་དོ་ཞེས་བུ་མ་བསྟན་པ་ལ།ཨུ་མ་ཁྲོས་ཏེ་ཁྱོད་ཀྱི་བུ་ལ་མགོ་མེད་པར་གྱུར་ཅིག་ཅེས་སྨྲས་མ་ཐག་ཏུ་བུ་ལ་མགོ་མེད་པར་གྱུར།དེ་ནས་གངྒཱ་མ་འཁོར་བཅས་ཀྱིས་ཨུ་མ་ལ་བཟོད་གསོལ་ཡང་ཡང་ཕུལ་བས།ཨུ་མས།འོ་ན་མགོ་བྱང་དུ་བསྟན་པའི་རོ་གང་རྙེད་ཀྱི་མགོ་སྦྱོར་ཅིག་ཅེས་པ་ལ།ཕྱོགས་གང་དུ་བཙལ་ཀྱང་རོ་གསར་བ་ཞིག་མ་རྙེད་ནས།གླང་བོ་ཆེ་ཞིག་གི་རོ་རྙེད་པའི་མགོ་སྦྱར་བ་ནས་གླང་གདོང་བྱུང་།ཞེས་དམོད་པའི་ངག་ལ་མཐུ་ཆེ་བས་དམོད་གྲུབ་སྟེ་ངག་མཚོན་ཆ་ལྟ་བུ་ཡིན་ཚུལ་མང་དུ་འཕྲོས་པ་འདིས་གནའ་དེང་གི་སྤྱི་ཚོགས་ཁྲོད་བར་མ་ཆད་པར་དམོད་མོའི་མཐུ་ནུས་ལ་ཡིད་ཆེས་བྱས་པ་ངང་གིས་ཤེས་ནུས་སོ།།